16.6.2022.
LV
Eiropas Savienības Oficiālais Vēstnesis
C 233/31
Eiropas Savienības Kombinētās nomenklatūras skaidrojumi (2022/C 233/08)
Saskaņā ar Padomes Regulas (EEK) Nr. 2658/87 (1) 9. panta 1. punkta a) apakšpunktu Eiropas Savienības Kombinētās nomenklatūras skaidrojumus (2) ar šo groza šādi.
405. lappusē iekļauj šādu paskaidrojošu piezīmi:
“9405 31 00
un Apgaismes virtenes, ko izmanto Ziemassvētku eglītēm
9405 39 00
Šajās apakšpozīcijās ietilpst Ziemassvētku eglītēm izmantojamās apgaismes virtenes/apgaismes ķēdes.
Šo izstrādājumu objektīvās īpašības, piemēram, ķēdes garums, gaismas veids, attālums starp lampiņām, “spuldžu” forma (parastas vai saistība ar Ziemassvētkiem) un viegla to iekāršana Ziemassvētku eglītē, norāda, ka tās galvenokārt/principā ir paredzēts izmantot, lai ar apgaismojumu izdekorētu Ziemassvētku eglīti.
“Spuldzes”, kam ir saistība ar Ziemassvētkiem, var būt sniegpārslu, zvaigžņu, lāsteku vai citu ziemai raksturīgu elementu formā; nav nepieciešama tāda saistība, kuras pamatā ir senas tradīcijas.
Piemēri ražojumiem, kuri klasificējami apakšpozīcijās 9405 31 00 un 9405 39 00 pie “Apgaismes virtenēm, ko izmanto Ziemassvētku eglītēm”:
Apgaismes tīkls, kas sastāv no tumšzaļiem elektrības vadiem, kuros iemontētas 160 dzidras mazas kvēlspuldzītes (1,5 V/0,5 W), kas savienotas, veidojot 320 × 150 cm tīklu.
Tīkla izmērs ļauj to viegli uzlikt pāri Ziemassvētku eglītei.
Vadu krāsa un 19 × 19 cm atsevišķās tīkla acis, kas ļauj tīklu pārvilkt zaru galiem, nodrošina, ka, spuldzītes iededzot, vadi un spuldzītes tiek nomaskētas, bet gaisma spīd cauri un rada vienveidīgu rotājumu.
55 m gara apgaismes ķēde, kas sastāv no elektrības vada, kurā iemontētas 240 mazas kvēlspuldzītes (2,5 V/0,25 W).
Attālums starp spuldzītēm ir 21 cm.
Apgaismes ķēde ir paredzēta izmantošanai ārā un telpās.
(1) Padomes Regula (EEK) Nr. 2658/87 (1987. gada 23. jūlijs) par tarifu un statistikas nomenklatūru un kopējo muitas tarifu (OV L 256, 7.9.1987., 1. lpp.).
(2) OV C 119, 29.3.2019., 1. lpp.